Kopīgs priekšlikums PADOMES REGULA ar kuru groza Regulu (EK) Nr. 329/2007 par ierobežojošiem pasākumiem attiecībā uz Korejas Tautas Demokrātisko Republiku /* JOIN/2013/03 final - 2013/0078 (NLE) */





PASKAIDROJUMA RAKSTS (1) Pamatojoties uz Padomes 2007. gada 27. marta Regulu (EK) Nr. 329/2007, ir spēkā pasākumi, kas paredzēti Padomes 2010. gada 22. decembra Lēmumā 2010/800/KĀDP par ierobežojošiem pasākumiem pret Korejas Tautas Demokrātisko Republiku (turpmāk “Ziemeļkoreja”). (2) Padome 2013. gada 18. februārī pieņēma Lēmumu 2013/88/KĀDP, ar ko groza Lēmumu 2010/800/KĀDP par ierobežojošiem pasākumiem pret Korejas Tautas Demokrātisko Republiku, kurā paredzēti jauni ierobežojoši pasākumi. (3) Šie papildu pasākumi ietver papildu kritēriju, lai Savienība autonomi noteiktu tās personas un vienības, uz kurām tiek attiecināti ierobežojoši pasākumi, aizliegumus piegādāt papildu preces, kas saistītas ar Ziemeļkorejas masu iznīcināšanas ieroču programmām, aizliegumus attiecībā uz zeltu, dārgmetāliem un dimantiem, no jauna drukātām vai kaltām Ziemeļkorejas naudaszīmēm un monētām, kā arī attiecībā uz valsts parādzīmēm. (4) Pasākumi arī ietver aizliegumu dalībvalstu teritorijā atvērt jaunas Ziemeļkorejas banku filiāles, meitasuzņēmumus vai pārstāvju birojus un veidot jaunus kopuzņēmumus. (5) Turklāt saskaņā ar 13. punktu Apvienoto Nāciju Organizācijas Drošības padomes (ANO DP) Rezolūcijā 2087 (2013) nevar tikt apmierinātas sarakstā iekļauto personu vai vienību vai jebkādu citu Ziemeļkorejas personu vai vienību prasības, kas saistītas ar jebkādu līgumu vai darījumu izpildi, kurus skar pasākumi, kas pieņemti saskaņā ar attiecīgām ANO Drošības padomes rezolūcijām, vai Savienības vai jebkuras dalībvalsts pasākumi saskaņā ar attiecīgo ANO DP lēmumu, vai pasākumi, uz kuriem attiecas šī regula. (6) Ņemot vērā LESD 215. pantu, ir nepieciešama turpmāka Savienības rīcība, lai īstenotu šos pasākumus. (7) Tādēļ Savienības Augstajai pārstāvei ārlietās un drošības politikas jautājumos un Komisijai būtu jāierosina attiecīgi grozīt Regulu (EK) Nr. 329/2007. 2013/0078 (NLE) Kopīgs priekšlikums PADOMES REGULA ar kuru groza Regulu (EK) Nr. 329/2007 par ierobežojošiem pasākumiem attiecībā uz Korejas Tautas Demokrātisko Republiku EIROPAS SAVIENĪBAS PADOME, ņemot vērā Līgumu par Eiropas Savienību un jo īpaši tā 215. panta 1. punktu, ņemot vērā Savienības Augstās pārstāves ārlietās un drošības politikas jautājumos un Eiropas Komisijas kopīgos priekšlikumus, tā kā: (1) Pamatojoties uz Padomes Regulu (EK) Nr. 329/2007[1], ir spēkā pasākumi, kas paredzēti Lēmumā 2010/800/KĀDP. (2) Padome 2013. gada 18. februārī pieņēma Lēmumu 2013/88/KĀDP, ar ko groza Lēmumu 2010/800/KĀDP par ierobežojošiem pasākumiem pret Korejas Tautas Demokrātisko Republiku[2] , kurā ir paredzēti papildu ierobežojoši pasākumi pret Korejas Tautas Demokrātisko Republiku (turpmāk “Ziemeļkoreja”). Ar Lēmumu 2013/88/KĀDP tiek īstenoti papildu pasākumi, kas pieprasīti ANO Drošības padomes Rezolūcijā 2087 (2013) un turpmāki Savienības autonomi pasākumi. (3) Papildu pasākumi ietver papildu kritēriju, lai Savienība autonomi noteiktu tās personas un vienības, uz kurām tiek attiecināti ierobežojoši pasākumi, proti, personas, kuras ir iesaistītas, tostarp sniedzot finanšu pakalpojumus, ieroču un ar tiem saistītu visa veida materiālu vai tādu priekšmetu, materiālu, ekipējuma, preču un tehnoloģiju piegādē Ziemeļkorejā vai no tās, ar ko varētu sniegt ieguldījumu Ziemeļkorejas kodolmateriālu, ballistisko raķešu vai citu masu iznīcināšanas ieroču programmās. (4) Turklāt pasākumi aizliedz pārdot, piegādāt Ziemeļkorejai vai tai nodot noteiktas citas preces, kas ir saistītas ar Ziemeļkorejas masu iznīcināšanas ieroču programmām, jo īpaši tās ballistisko raķešu nozari, it īpaši noteikta veida alumīniju. (5) Saskaņā ar Lēmumu 2013/88/KĀDP arī ir aizliegts Ziemeļkorejas valdībai pārdot zeltu, dārgmetālus un dimantus, kā arī ir aizliegts zeltu, dārgmetālus un dimantus no tās pirkt, tos pārvadāt vai sniegt ar tiem saistītus starpniecības pakalpojumus, ir aizliegts piegādāt Ziemeļkorejas Centrālajai bankai vai tās interesēs no jauna drukātas vai kaltas vai līdz šim neemitētas Ziemeļkorejas naudaszīmes un monētas, kā arī pārdot vai pirkt Ziemeļkorejas valsts vai valsts garantētas parādzīmes. Turklāt Lēmums 2013/88/KĀDP precizē, ka, ciktāl Padome ir noteikusi aizliegumu sniegt finanšu pakalpojumus, tas attiecas arī apdrošināšanas un pārapdrošināšanas pakalpojumu sniegšanu. Tādēļ jāveic tehniski grozījumi regulā. (6) Lēmums 2013/88/KĀDP aizliedz dalībvalstu teritorijā atvērt jaunas Ziemeļkorejas banku filiāles, meitasuzņēmumus vai pārstāvju birojus, kā arī Ziemeļkorejas bankām, tostarp arī Ziemeļkorejas Centrālajai bankai, veidot jaunus kopuzņēmumus ar dalībvalstu jurisdikcijā esošām bankām vai tajās īstenot līdzdalību. (7) Turklāt saskaņā ar ANO Drošības padomes Rezolūcijas 2087 (2013) 13. punktu ir nepieciešams noteikt, ka nevar tikt apmierinātas sarakstā iekļauto personu vai vienību vai jebkādu citu Ziemeļkorejas personu vai vienību prasības, kas saistītas ar jebkādu līgumu vai darījumu izpildi. (8) Tādēļ attiecīgi būtu jāgroza Regula (EK) Nr. 329/2007, IR PIEŅĒMUSI ŠO REGULU. 1. pants Ar šo Regulu (EK) Nr. 329/2007 groza šādi: (1) Regulas 2. pantu aizstāj ar šādu pantu: “2. pants 1. Ir aizliegts: (a) tieši vai netieši pārdot, piegādāt, sūtīt vai eksportēt I, I.a un I.b pielikumā minētās preces un tehnoloģijas, arī programmatūru – neatkarīgi no tā, vai tādu iekārtu izcelsme ir Savienībā – jebkurai fiziskai vai juridiskai personai, vienībai vai struktūrai Ziemeļkorejā vai izmantošanai Ziemeļkorejā; (b) apzināti un tīši piedalīties darbībās, kuru mērķis vai sekas ir a) apakšpunktā minētā aizlieguma apiešana. 2. I pielikumā ir iekļauti visi izstrādājumi, materiāli, iekārtas, preces un tehnoloģijas, tostarp programmatūra, kas ir divējāda lietojuma preces, kā definēts Regulā (EK) Nr. 428/2009*. I.a pielikumā ir iekļauti citi izstrādājumi, materiāli, iekārtas, preces un tehnoloģijas, kas varētu sekmēt ar kodolieročiem un citiem masu iznīcināšanas ieročiem vai ar ballistiskām raķetēm saistītas Ziemeļkorejas programmas. I.b pielikumā ir iekļauti konkrēti galvenie komponenti ballistisko raķešu nozarei, piemēram, noteikta veida alumīnijs, ko izmanto ballistisko raķešu sistēmās. 3. Ir aizliegts no Ziemeļkorejas pirkt, importēt vai pārvadāt I, I.a un I.b pielikuma sarakstā minētās preces un tehnoloģijas neatkarīgi no tā, vai attiecīgo preču izcelsme ir Ziemeļkorejā. ____________ * OV L 134, 29.5.2009., 1. lpp.”; (2) Regulas 3. panta 1. punkta b) apakšpunktu aizstāj ar šādu apakšpunktu: “b) jebkurai fiziskai vai juridiskai personai, vienībai vai struktūrai Ziemeļkorejā vai izmantošanai Ziemeļkorejā tieši vai netieši nodrošināt finansējumu vai finanšu palīdzību saistībā ar ES Kopējā militārā ekipējuma sarakstā vai I, I.a un I.b pielikumā uzskaitītajām precēm un tehnoloģijām, jo īpaši ietverot dotācijas, aizdevumus un eksporta kredītu apdrošināšanu, kā arī apdrošināšanu un pārapdrošināšanu jebkādai tādu preču pārdošanai, piegādei, nodošanai vai eksportam, vai ar tām saistītas tehniskas palīdzības sniegšanai;”; (3) Iekļauj šādu 4.a un 4.b pantu: “4.a pants 1. Ir aizliegts: (a) tieši vai netieši pārdot, piegādāt, nodot vai eksportēt Ziemeļkorejas valdībai, tās publiskajām struktūrām, korporācijām un aģentūrām, Ziemeļkorejas Centrālajai bankai, jebkurai personai, vienībai vai struktūrai, kas rīkojas to vārdā vai to vadībā, vai jebkurai vienībai vai struktūrai, kas pieder vai kuru kontrolē iepriekšminētās iestādes, VII pielikumā uzskaitīto zeltu, dārgmetālus un dimantus neatkarīgi no tā, vai tie ir vai nav Savienības izcelsmes; (b) tieši vai netieši iegādāties, importēt vai transportēt no Ziemeļkorejas valdības, tās publiskajām struktūrām, korporācijām un aģentūrām, Ziemeļkorejas Centrālās bankas un jebkuras personas, vienības vai struktūras, kas darbojas to vārdā vai to vadībā, vai jebkurai vienībai vai struktūrai, kas pieder vai kuru kontrolē iepriekšminētās iestādes, VII pielikumā uzskaitīto zeltu, dārgmetālus un dimantus neatkarīgi no tā, vai attiecīgās preces izcelsmes valsts ir vai nav Ziemeļkoreja; kā arī (c) Ziemeļkorejas valdībai, tās valsts struktūrām, uzņēmumiem un aģentūrām, Ziemeļkorejas Centrālajai bankai un jebkurai personai, vienībai vai struktūrai, kas rīkojas to vārdā vai to vadībā, vai jebkurai vienībai vai struktūrai, kas ir to īpašumā vai kontrolē, tieši vai netieši sniegt tehnisku palīdzību vai starpnieku pakalpojumus, finansējumu vai finansiālu palīdzību saistībā ar a) un b) apakšpunktā uzskaitītajām precēm. 2. Šīs regulas VII pielikumā iekļauj zeltu, dārgmetālus un dimantus, kuriem piemēro 1. punktā minētos aizliegumus. 4.b pants Ir aizliegts tieši vai netieši pārdot, piegādāt, nodot vai eksportēt Ziemeļkorejas Centrālajai bankai vai tās interesēs no jauna drukātas vai kaltas, vai līdz sim neemitētas denominētas Ziemeļkorejas naudaszīmes un monētas.”; (4) Iekļauj šādu 5.a pantu: “5.a pants 1. Kredītiestādēm un finanšu iestādēm, uz kurām attiecas 16. panta darbības joma, ir aizliegts veikt šādas darbības: (a) atvērt jaunu pārstāvju biroju Ziemeļkorejā vai izveidot jaunu filiāli vai meitasuzņēmumu Ziemeļkorejā; (b) izveidot jaunu kopuzņēmumu ar kredītiestādi vai finanšu iestādi, kuras domicils ir Ziemeļkorejā, vai ar jebkuru kredītiestādi vai finanšu iestādi, kas minēta 11.a panta 2. punktā. 2. Ir aizliegts: (a) atļaut Savienībā atvērt tādas kredītiestādes vai finanšu iestādes pārstāvniecību, filiāli vai meitasuzņēmumu, kuras domicils ir Ziemeļkorejā, vai 11.a panta 2. punktā minēto kredītiestāžu vai finanšu iestāžu pārstāvju biroju, filiāli vai meitasuzņēmumu; (b) slēgt nolīgumus par pārstāvju biroja atvēršanu vai filiāles vai meitasuzņēmuma izveidi Savienībā tādai kredītiestādei vai finanšu iestādei, kuras domicils ir Ziemeļkorejā, vai jebkurai kredītiestādei vai finanšu iestādei, kas minēta 11.a panta 2. punktā, vai šādu kredītiestāžu vai finanšu iestāžu vārdā; (c) piešķirt atļauju sākt vai veikt kredītiestādes darbību vai jebkuru uzņēmējdarbību, kuras veikšanai ir nepieciešama iepriekšēja atļauja, tādas kredītiestādes vai finanšu iestādes pārstāvju birojam, filiālei vai meitasuzņēmumam, kuras domicils ir Ziemeļkorejā, vai atļauju sākt vai veikt darbību jebkurai tādas kredītiestādes vai finanšu iestādes filiālei vai meitasuzņēmumam, kura minēta 11.a panta 2. punktā, ja šāds pārstāvju birojs, filiāle vai meitasuzņēmums nebija sācis darbu līdz 2013. gada 19. februārim; (d) kredītiestādēm vai finanšu iestādēm, kas minētas 11.a panta 2. punktā, iegūt vai palielināt līdzdalību vai iegūt cita veida īpašumtiesības kredītiestādē vai finanšu iestādē, uz kuru attiecas 16. panta darbības joma.”; (5) Regulas 6. panta 1. un 2. punktu aizstāj ar šādiem punktiem: “1. Iesaldē visus līdzekļus un saimnieciskos resursus, kas ir Padomes IV pielikumā minēto personu, vienību vai struktūru īpašumā, valdījumā, turējumā vai kontrolē. Regulas IV pielikumā ir iekļautas personas, vienības un struktūras, ko norādījusi ANO Drošības padome vai Sankciju komiteja saskaņā ar ANO DP Rezolūcijas 1718 (2006) 8.d punktu. 2. Tiek iesaldēti visi līdzekļi un saimnieciskie resursi, kas ir tādu personu, vienību vai struktūru īpašumā, valdījumā vai turējumā, kuras ir uzskaitītas V pielikumā. V pielikumā ir iekļautas personas, vienības vai struktūras, kuras nav uzskaitītas IV pielikumā un kuras Padome saskaņā ar Padomes Lēmuma 2010/800/KĀDP 5. panta b), c) un d) apakšpunktu** ir apzinājusi: (a) kā atbildīgas par Ziemeļkorejas programmām, kas saistītas ar kodolieročiem un citiem masu iznīcināšanas ieročiem vai ar ballistiskām raķetēm, kā arī personas vai struktūras, kas rīkojas to vārdā vai, sekojot to norādījumiem, vai vienības, kuras ir to īpašums vai ir to kontrolē; vai (b) kā tādas, kas attiecībā uz Savienības teritoriju, caur to vai no tās, vai izmantojot dalībvalstu valstspiederīgo starpniecību, vai izmantojot saskaņā ar to tiesību aktiem izveidotu vienību starpniecību, vai ar to teritorijā esošu personu vai finanšu iestāžu starpniecību sniedz finanšu pakalpojumus vai nodod finanšu vai citus aktīvus vai līdzekļus, kas varētu sekmēt ar kodolieročiem un citiem masu iznīcināšanas ieročiem vai ar ballistiskām raķetēm saistītas Ziemeļkorejas programmas, kā arī personas vai struktūras, kas rīkojas to vārdā vai sekojot to norādījumiem, vai vienības, kas ir to īpašums vai ir to kontrolē; (c) kuras ir iesaistītas, tostarp sniedzot finanšu pakalpojumus, ieroču un ar tiem saistīto visa veida materiālu vai tādu priekšmetu, materiālu, ekipējuma, preču un tehnoloģiju piegādē Ziemeļkorejā vai no tās, ar ko varētu sniegt ieguldījumu Ziemeļkorejas kodolmateriālu, ballistisko raķešu vai citu masu iznīcināšanas ieroču programmās. Regulas V pielikumu regulāri un ne retāk kā reizi 12 mēnešos pārskata. ___________ ** OV L 341, 23.12.2010., 32. lpp.”; (6) Iekļauj šādu 9.a un 9.b pantu: “9.a pants 1. Ir aizliegts: (a) tieši vai netieši pārdot – vai pirkt no – turpmāk norādītajiem subjektiem valsts un valsts garantētas parādzīmes, kas emitētas pēc 2013. gada 19. februāra: (1) Ziemeļkoreja vai tās valdība un valsts iestādes, uzņēmumi un aģentūras; (2) Ziemeļkorejas Centrālā banka; (3) kredītiestādes vai finanšu iestādes, kuru domicils ir Ziemeļkorejā, vai jebkuras kredītiestādes vai finanšu iestādes, kas minētas 11.a panta 2. punktā; (4) fiziskas vai juridiskas personas, vienības vai struktūras, kas rīkojas i) vai ii) apakšpunktā minētas juridiskās personas, vienības vai struktūras vārdā vai uzdevumā; (5) juridiskas personas, vienības vai struktūras, kura pieder i), ii) vai iii) apakšpunktā minētai personai, vienībai vai struktūrai vai kuru tā kontrolē; (b) sniegt a) punktā minētai personai, vienībai vai struktūrai starpniecības pakalpojumus attiecībā uz valsts vai valsts garantētām parādzīmēm, kas emitētas pēc 2013. gada 19. februāra; (c) palīdzēt a) punktā minētai personai, vienībai vai struktūrai emitēt valsts vai valsts garantētas parādzīmes, sniedzot starpniecības pakalpojumus, reklamējot vai sniedzot jebkurus citus pakalpojumus saistībā ar šādām parādzīmēm. 9.b pants 1. Prasības saistībā ar jebkādu līgumu vai darījumu, kura izpildi tieši vai netieši, pilnīgi vai daļēji ietekmē pasākumi, kas piemēroti saskaņā ar šo regulu, tostarp prasības par atlīdzinājuma saņemšanu vai citas šāda veida prasības, piemēram, prasības par kompensāciju vai garantijas nodrošinātas prasības, īpaši prasības pagarināt vai samaksāt jebkura veida galvojumu, garantiju vai atlīdzību, sevišķi finanšu garantiju vai finanšu atlīdzību, neizpilda, ja tās iesniedz: (a) šīs regulas IV un V pielikumā uzskaitītās norādītās personas, vienības vai struktūras; (b) jebkura Ziemeļkorejas persona, vienība vai struktūra, tostarp Ziemelkorejas valdība, valsts struktūras, uzņēmumi un aģentūras; (c) jebkura persona, vienība vai struktūra, kas darbojas ar a) un b) apakšpunktā minētās personas, vienības vai struktūras starpniecību vai tās uzdevumā. 2. Uzskata, ka līguma vai darījuma izpildi ir ietekmējuši pasākumi, kas piemēroti ar šo regulu, ja prasības pastāvēšana vai tās saturs tieši vai netieši izriet no minētajiem pasākumiem. 3. Jebkurā tiesvedībā par prasības izpildi pienākums pierādīt, ka prasības apmierināšanu neaizliedz 1. punkts, piekrīt tai personai, kas pieprasa šīs prasības izpildi. 4. Šis pants neierobežo 1. punktā minēto personu, vienību vai struktūru tiesības vērsties tiesā, lai izskatītu līgumsaistību neizpildes likumību saistībā ar šo regulu.”; (7) Šīs regulas I pielikuma tekstu iekļauj kā I.b pielikumu; (8) 3. panta 1. punktā un 3.a pantā atsauces uz “I un I.a pielikumu” aizstāj ar atsaucēm uz “I, I.a un I.b pielikumu”; (9) Šīs regulas II pielikuma tekstu iekļauj kā VII pielikumu. 2. pants Šī regula stājas spēkā dienā, kad to publicē Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā – Priekšsēdētājs I PIELIKUMS “I.b PIELIKUMS Preces, kas minētas 2. panta otrajā daļā Konkrēti nozīmīgi komponenti ballistisko raķešu nozarei, piemēram, noteikta veida alumīnijs, ko izmanto ballistisko raķešu sistēmās. 7601 || Neapstrādāts alumīnijs 7602 || Alumīnija atgriezumi un lūžņi 7603 || Alumīnija pulveri un plēksnes 7605 || Alumīnija stieples 7606 || Alumīnija plātnes, loksnes un sloksnes, kas ir biezākas par 0,2 mm 7609 || Alumīnija cauruļu savienotājelementi (piemēram, savienojumi, leņķa gabali, uzmavas) 7614 || Alumīnija stiepļu vijumi, troses, pītas lentes un tamlīdzīgi izstrādājumi bez elektroizolācijas 7604 || Alumīnija stieņi un profili 7608 || Alumīnija caurules un caurulītes” II PIELIKUMS “VII PIELIKUMS Regulas 4.a pantā minētā zelta, dārgmetālu un dimantu saraksts HS kods Apraksts 7102 || Apstrādāti vai neapstrādāti dimanti, bet neiedarināti un nenostiprināti 7106 || Sudrabs (tostarp ar zeltu vai platīnu pārklāts sudrabs), neapstrādāts, daļēji apstrādāts vai pulverveidā 7108 || Zelts (tostarp platinēts zelts), neapstrādāts, daļēji apstrādāts vai pulverveidā 7109 || Ar zeltu plaķēti parastie metāli vai sudrabs, tikai daļēji apstrādāts. 7110 || Platīns, neapstrādāts, pusapstrādāts vai pulverveidā 7111 || Ar platīnu plaķēti parastie metāli, sudrabs vai zelts, tikai daļēji apstrādāts 7112 || Dārgmetālu vai ar dārgmetālu plaķētu metālu lūžņi un atlūzas; citādi atkritumi un lūžņi, kas satur dārgmetālus vai dārgmetālu savienojumus un kurus izmanto galvenokārt dārgmetālu reģenerēšanai” [1] OV L 88, 29.3.2007., 1. lpp. [2] OV L 46, 19.2.2013., 28. lpp.